หุ้นกลุ่มชินคอร์ปฟื้นแล้ว!!
หุ้นในครอบครัวชินคอร์ป ยืนได้แล้วหลังจากทรุดลงหนัก 2 วันติดต่อกัน
4 มี.ค. 2553

หุ้นในครอบครัวชินคอร์ป ยืนได้แล้วหลังจากทรุดลงหนัก 2 วันติดต่อกัน
นำโดยบริษัทแอดวานซ์อินโฟร์เซอร์วิส บวก 0.75 บาทซื้อขายบริเวณ  83 บาท ส่วนหนึ่งเป็นเพราะนักลงทุนหันมาสนใจเก็งกำไรช่วงสั้นๆหลังเห็นราคาหุ้นที่ปรับตัวลงมากถึง เกือบ 6% เพียง 2วันเท่านั้น ขณะที่การเปลี่ยนแปลงสัญญาสัมปทานยังไม่มีความคืบหน้า  และหากราคาหุ้นยังคงอ่อนตัวลงต่อเนื่อง นักลงทุนก็พร้อมจะถือเพื่อรอรับเงินปันผลถึงหุ้นละ 8.30 บาท หรือคิดเป็นอัตราผลตอบแทนประมาณ 10%    
ทั้งนี้ราคาหุ้นแอดวานซ์ฯที่บวกได้ทำให้หุ้นแม่ บริษัทชินคอร์ปอเรชั่น ได้รับความสนใจมากขึ้น ส่งผลให้ราคาหุ้นฟื้นตัวระหว่างวันขึ้นไปถึง 25 สตางค์ ซื้อขาย 27.25บาท  และมีเงินปันผลหุ้นละ 3.25  บาท รออยู่เช่นเดียวกัน หรืออัตราผลตอบแทน 11% 
ด้านบริษัทไทยคม ที่ราคาทรุดลงหนัก และวันนี้(4มี.ค.) เป็นเพียงตัวเดียวในกลุ่มนี้ ที่ยังคงอ่อนตัวลงลึกถึง 4.30 บาทหรือปรับตัวลงจากวันก่อนประมาณ 9%  ก่อนมีแรงไล่ซื้อมายืนไม่เปลี่ยนแปลง 4.74 บาท  เป็นเพราะบริษัทเดียวในกลุ่มที่ไม่มีเงินปันผลแจก ทำให้ราคาหุ้นดิ่งลงแรงกว่า21% เทียบกับวันศุกร์ที่ผ่านมา อย่างไรก็ตามแรงซื้อกลับมาได้ เนื่องจากเป็นบริษัทที่มีผลการดำเนินงานดีขึ้นเรื่อยๆ หลังจากขายช่องสัญญาณของดาวเทียมไทยคมไปต่างประเทศได้มากทั้งจีน และอินเดีย ซึ่งมีโอกาสที่ปี 2553 จะมีกำไร เป็นครั้งแรกในรอบหลายปี  
ส่วนบริษัเอสซี แอสเสท คอร์ปอเรชั่น  ซึ่งครอบครัวชินวัตรและดามาพงศ์ถือหุ้นใหญ่ร่วม 65% ก็ยืนนิ่งแถว 11.10 บาทได้ ส่วนหนึ่งเนื่องจากผลการดำเนินงานที่ดีขึ้น โดยในปี 2552 มีกำไรสุทธิ  764 ล้านบาท และประกาศจ่ายเงินปันผลหุ้นละ 0.90 บาท คิดเป็นอัตราผลตอบแทน 8% 
มาร์เก็ตติงกล่าวว่า  หุ้นครอบครัวชินคอร์ป ในระยะสั้นยังมีความเสี่ยงเรื่องการเปลี่ยนแปลงสัญญาสัมปทานและค่าปรับตัว  จึงยังไม่แนนะนำให้เข้าเก็งกำไร